འོན་ཀྱང་།ཉེ་རབས་ལོ་རྒྱུས་ཁྲོད་ཁེར་ལུས་གཅིག་འདུས་དབང་འཛིན་པའི་རྒྱལ་ཁབ་དེ་ཉིད་ཀྱིས་ནང་དམེའི་ཉག་ཉོག་གི་གནས་ཚུལ་དང་།ཆབ་སྲིད་འཐེན་འཁྱེར་སོགས་དྲག་པོའི་ལམ་ནས་ཡོངས་སུ་རྩ་བཅད་བཏང་རྗེས།དམར་ཤོག་ཚོགས་པའི་ཐ་སྙད་དངོས་དོན་བདེན་འཚོལ་ཞེས་པའི་ནང་དོན་ལྟར་རྒྱལ་སྤྱིའི་ནང་ཆབ་དཔལ་རིག་གསུམ་ཐད་འདྲ་མཉམ་གྱི་སྟོབས་ཤུགས་མེད་ཚེ་སྟོབས་ཆེན་རྒྱལ་ཁབ་ཀྱི་བརྙས་བཅོས་མྱོང་དགོས་པ་དངོས་ཡོད་དུ་གྱུར་བ་ར་སྤྲོད་བྱས་ཡོད།དེ་ལྟར་བྱང་ཀོ་རི་ཡས་དམིགས་ཡུལ་ཞིག་དང་ཕུགས་བསམ་རླབས་ཆེན་ཞིག་གི་སྣེ་མོར་འཇུས་ནས་སྟོང་གཏམ་དང་ནང་འཁྲུག་ལ་སྒོ་ཐེལ་བརྒྱབས་ཏེ།རྒྱལ་སྤྱིའི་རང་དབང་ལྡན་པའི་རྒྱལ་ཁབ་ཆེ་གྲས་ཕལ་མོ་ཆེ་ལས་དམག་དོན་དང་ཚན་རྩལ་གང་སྤྱིའི་ཐད་ནས་ཀྱང་ཧ་ཅང་ཐོད་བརྒལ་དུ་འཕུར་ཡོད།དེ་ནི་ཉེ་བའི་ཆར་བྱང་ཀོ་རི་ཡའི་འཕུར་མདའ་དང་ཉིང་རྡུལ་འབར་རྫས་སོགས་ཀྱི་ཚོད་ལྟ་ལེགས་གྲུབ་རིམ་པས་འབྱུང་གིན་ཨ་རི་གཙོས་རྒྱལ་སྤྱིའི་སྟོབས་ཆེན་རྒྱལ་ཁབ་དུ་མ་ཞིག་མཛུབ་མོ་ཁ་ནང་དུ་བཅུག་སྟེ།སྔར་བྱང་ཀོ་རི་ཡར་སྣང་ཆུང་ཚབས་ཆེན་ཤོར་ཚུལ་གྱི་འགྱོད་གཏམ་ཆད་མེད་གླེང་བཞིན་གནས་མུས་ཡིན་པ་རེད་འདུག